CELEX: 32019D2003
Language: el
Date: 2019-11-28 00:00:00
Title: Εκτελεστική Απόφαση (EE, Ευρατόμ) 2019/2003 της Επιτροπής της 28ης Νοεμβρίου 2019 όσον αφορά τη χορήγηση εξουσιοδότησης στην Ιρλανδία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις μεταφορές επιβατών έως τα τέλη του 2023 [κοινοποιηθείσα υπό τον αριθμό C(2019) 8593] (Το κείμενο στην αγγλική γλώσσα είναι το μόνο αυθεντικό)

2.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 310/52
               
            
         ΕΚΤΕΛΕΣΤΙΚΗ ΑΠΟΦΑΣΗ (EE, Ευρατόμ) 2019/2003 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         όσον αφορά τη χορήγηση εξουσιοδότησης στην Ιρλανδία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις μεταφορές επιβατών έως τα τέλη του 2023
         
            
               [κοινοποιηθείσα υπό τον αριθμό C(2019) 8593]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
         Αφού ζήτησε τη γνώμη της συμβουλευτικής επιτροπής ιδίων πόρων,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 371 της οδηγίας 2006/112/ΕΚ του Συμβουλίου (2), η Ιρλανδία μπορεί να εξακολουθήσει να απαλλάσσει από τον φόρο τις πράξεις που αναφέρονται στο παράρτημα X μέρος Β της εν λόγω οδηγίας, εφόσον απάλλασσε τις πράξεις αυτές την 1η Ιανουαρίου 1978. Σύμφωνα με το εν λόγω άρθρο, αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προέρχονται από τον φόρο προστιθέμενης αξίας (ΦΠΑ).
                  
               
                     (2)
                  
                  
                     Με την απόφαση 2010/5/ΕΕ, Ευρατόμ της Επιτροπής (3), η Ιρλανδία εξουσιοδοτήθηκε να χρησιμοποιεί κατά προσέγγιση εκτιμήσεις όσον αφορά την ακόλουθη κατηγορία πράξεων που αναφέρεται στο παράρτημα X μέρος Β της οδηγίας 2006/112/ΕΚ: Μεταφορές επιβατών (σημείο 10), από την 1η Ιανουαρίου 2009 έως την 31η Δεκεμβρίου 2018.
                  
               
                     (3)
                  
                  
                     Με επιστολή της 30ής Απριλίου 2019, η Ιρλανδία ζήτησε εξουσιοδότηση από την Επιτροπή για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ. Η Ιρλανδία δεν μπορεί να υπολογίσει ακριβώς τη βάση των ιδίων πόρων που προέρχονται από τον ΦΠΑ για τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ σε σχέση με τις μεταφορές επιβατών. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης ιδίων πόρων ΦΠΑ της Ιρλανδίας. Η Ιρλανδία μπορεί να κάνει τον υπολογισμό χρησιμοποιώντας κατά προσέγγιση εκτιμήσεις γι’ αυτήν την κατηγορία πράξεων. Συνεπώς, η Ιρλανδία θα πρέπει να εξουσιοδοτηθεί για να εξακολουθήσει να υπολογίζει τη βάση των ιδίων πόρων ΦΠΑ χρησιμοποιώντας κατά προσέγγιση εκτιμήσεις σε σχέση με τις μεταφορές επιβατών.
                  
               
                     (4)
                  
                  
                     Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2019 έως την 31η Δεκεμβρίου 2023, η Ιρλανδία εξουσιοδοτείται να χρησιμοποιεί κατά προσέγγιση εκτιμήσεις σε σχέση με τις μεταφορές επιβατών του παραρτήματος X μέρος Β σημείο 10 της οδηγίας 2006/112/ΕΚ.
         
         
            Άρθρο 2
            Η παρούσα απόφαση απευθύνεται στην Ιρλανδία.
         
         
            Βρυξέλλες, 28 Νοεμβρίου 2019.
            
               
                  Για την Επιτροπή
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 155 της 7.6.1989, σ. 9.
         
            (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (3)  Απόφαση 2010/5/ΕΕ, Ευρατόμ της Επιτροπής, της 22ας Δεκεμβρίου 2009, με την οποία εξουσιοδοτείται η Ιρλανδία να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ (ΕΕ L 3 της 7.1.2010, σ. 19).